2.

Capitolul II se modifică după cum urmează: (a) secțiunea 5 se înlocuiește cu următorul text: „SECȚIUNEA 5 VÂNZAREA LAPTELUI PRAF DEGRESAT DIN STOCUL PUBLIC PRIN INVITAȚIE PERMANENTĂ DE PARTICIPARE LA LICITAȚIE Articolul 21 (1) Vânzarea laptelui praf degresat intrat în stoc înainte de 1 iulie 2002 se realizează în conformitate cu procedura de participare permanentă la licitație instituită de fiecare dintre organismele de intervenție. (2) Organismul de intervenție emite un anunț de participare permanentă la licitație în care indică, în special, termenul și locul de prezentare a ofertelor. În afară de aceasta, organismul de intervenție indică, pentru cantitățile de laptele praf degresat pe care le deține: (a) amplasarea antrepozitelor în care este depozitat laptele praf degresat destinat vânzării; (b) cantitățile de lapte praf degresat puse în vânzare în fiecare antrepozit. Un anunț de participare permanentă la licitație se publică în Jurnalul Oficial al Uniunii Europene cu opt zile înainte de expirarea primului termen de prezentare a ofertelor. (3) Organismul de intervenție actualizează și pune la dispoziția celor interesați, la cererea lor, o listă cu indicațiile prevăzute la alineatul (2). În afară de aceasta, organismul publică regulat respectiva listă actualizată, într-o formă adecvată pe care o precizează în anunțul de participare permanentă la licitație. (4) Organismul de intervenție adoptă dispozițiile necesare pentru a le permite celor interesați: (a) să examineze, pe speze proprii, înainte de depunerea ofertei, eșantioane din laptele praf degresat pus în vânzare; (b) să verifice rezultatele analizelor menționate la articolul 2 alineatul (2). Articolul 22 (1) În decursul perioadei de valabilitate a invitației permanente de participare la licitație, Organismul de intervenție emite invitații de participare pentru licitații individuale. (2) Termenul de prezentare a ofertelor pentru fiecare invitație de participare la licitație individuală expiră în a doua și a patra zi de marți a fiecărei luni, la ora 12 (ora Bruxelles-ului), cu excepția celei de-a doua zile de marți a lunii decembrie. În cazul în care ziua de marți este o zi de sărbătoare, termenul expiră în ultima zi lucrătoare anterioară, la ora 12 (ora Bruxelles-ului). Articolul 23 (1) Ofertanții participă la licitația individuală prin depunerea unei oferte la organismul de intervenție cu confirmare de primire sau prin orice alte mijloace scrise de telecomunicație, cu confirmare de primire. Oferta se prezintă organismului de intervenție care deține laptele praf degresat. (2) Oferta indică: (a) numele și adresa ofertantului; (b) cantitatea solicitată; (c) prețul oferit pentru 100 kg de lapte praf degresat, fără taxe și impuneri naționale, franco antrepozit, exprimat în euro; (d) după caz, antrepozitul în care se află laptele praf degresat și, eventual, un antrepozit de înlocuire. (3) O ofertă este valabilă numai în cazul în care: (a) are ca obiect o cantitate de cel puțin 10 tone, cu excepția cazului în care cantitatea disponibilă într-un antrepozit este mai mică de 10 tone; (b) este însoțită de angajamentul scris al ofertantului de a respecta dispozițiile prezentului regulament; (c) se face dovada că ofertantul a constituit, în statul membru în care se depune oferta și înainte de expirarea termenului de prezentare a ofertelor prevăzut la articolul 22 alineatul (2), o garanție de licitație în valoare de 50 de euro per tonă pentru licitația individuală în cauză. (4) Oferta nu poate fi retrasă după expirarea termenului prevăzut la articolul 22 alineatul (2). Articolul 24 În ceea ce privește garanția de licitație prevăzută la articolul 23 alineatul (3) litera (c), menținea ofertei după expirarea termenului menționat la articolul 22 alineatul (2) și plata prețului în termenul stabilit la articolul 24f alineatul (2) constituie cerințe principale în sensul articolului 20 din Regulamentul (CEE) nr. 2220/85.” (b) se adaugă următoarea secțiune 6: „SECȚIUNEA 6 DESFĂȘURAREA PROCEDURII DE LICITAȚIE Articolul 24a (1) Comisiei îi sunt comunicate de statele membre, la data expirării termenului prevăzut la articolul 22 alineatul (2), cantitățile și prețurile oferite de ofertanți, precum și cantitatea de lapte praf degresat pus în vânzare. Statele membre transmit aceste informații identificând fiecare agent printr-un cod numeric, necunoscut de serviciile Comisiei. Statele membre precizează dacă același agent a prezentat oferte multiple. În cazul în care nu se prezintă nici o ofertă, statele membre informează de îndată Comisia în acest sens. (2) Ținând seama de ofertele primite pentru fiecare procedură individuală de licitație, Comisia stabilește un preț minimal de vânzare al laptelui praf degresat, în conformitate cu procedura prevăzută la articolul 42 din Regulamentul (CE) nr. 1255/1999. Acest preț poate să fie diferențiat în funcție de data intrării în stoc și de amplasarea cantităților de lapte praf degresat pus în vânzare. Se poate decide neadjudecarea respectivei licitații. Decizia privind procedura individuală de licitație se publică în Jurnalul Oficial al Uniunii Europene. Articolul 24b Oferta se refuză în cazul în care prețul propus este mai mic decât prețul minimal. Articolul 24c (1) Organismul de intervenție procedează la adjudecare în conformitate cu normele prevăzute la alineatele (2)-(5). (2) Laptele praf degresat se adjudecă în funcție de data intrării sale în stoc, pornind de la produsul cel mai vechi din cantitatea totală disponibilă din antrepozitul sau antrepozitele desemnate de agent. (3) Ofertantul declarat câștigător este cel care oferă prețul cel mai ridicat. În cazul în care cantitatea disponibilă nu este epuizată, restul cantității se adjudecă celorlalți ofertanți, în funcție de prețurile oferite, pornind de la prețul cel mai ridicat. (4) În cazul în care acceptarea unei oferte implică, în ceea ce privește antrepozitul în cauză, depășirea cantității de lapte praf degresat disponibile, ofertantului în cauză i se adjudecă numai respectiva cantitate disponibilă. Cu toate acestea, organismul de intervenție poate desemna, de comun acord cu ceilalți ofertanți, alte antrepozite, pentru a compensa cantitatea prevăzută în ofertă. (5) În cazul în care, prin acceptarea mai multor oferte care prezintă același preț pentru același antrepozit, cantitatea disponibilă ar fi depășită, adjudecarea se realizează prin repartizarea cantității disponibile proporțional cu cantitățile prevăzute în ofertele în cauză. Cu toate acestea, în cazul în care o astfel de repartizare ar conduce la atribuirea unor cantități mai mici de cinci tone, adjudecarea se realizează prin tragere la sorți. (6) În a treia zi lucrătoare a săptămânii următoare datei de publicare a deciziei prevăzute la articolul 24a alineatul (2), Comisiei îi sunt comunicate de statele membre numele și adresa fiecărui ofertant, corespunzătoare codului numeric menționat la articolul 24a alineatul (1). Articolul 24d Drepturile și obligațiile care decurg din invitația de participare la licitație nu sunt transferabile. Articolul 24e (1) Fiecare ofertant este informat de îndată de către organismul de intervenție cu privire la rezultatul participării sale la procedura individuală de licitație. Pentru ofertele necâștigătoare, garanția menționată la articolul 23 alineatul (3) litera (c) se eliberează de îndată. (2) Înainte de ridicarea din depozit a laptelui praf degresat și în termenul prevăzut la articolul 24f alineatul (2), ofertantul declarat câștigător plătește organismul de intervenție, pentru fiecare cantitate pe care dorește să o ridice, suma corespunzătoare ofertei depuse. Articolul 24f (1) După plata sumei prevăzute la articolul 24e alineatul (2), organismul de intervenție eliberează un ordin de preluare în care se indică: (a) cantitatea pentru care s-a plătit valoarea corespunzătoare; (b) antrepozitul în care este depozitat laptele praf degresat; (c) data limită de preluare a laptelui praf degresat. (2) Ofertantul declarat câștigător, în termen de 30 de zile de la data expirării termenului menționat la articolul 22 alineatul (2), preia laptele praf degresat care i-a fost atribuit. Preluarea poate fi efectuată în loturi de minimum 5 tone. În cazul în care se încadrează sub această limită, cantitatea rămasă într-un antrepozit poate fi, totuși, preluată. Cu excepția cazurilor de forță majoră, în cazul în care preluarea laptelui praf degresat nu s-a realizat în termenul prevăzut la primul paragraf, costurile de antrepozitare sunt suportate de ofertantul declarat câștigător, din ziua următoare datei de expirare a respectivului termen. De asemenea, antrepozitarea se realizează pe riscurile ofertantului declarat câștigător. (3) Garanția constituită în temeiul articolului 23 alineatul (3) litera (c) se eliberează de îndată, pentru cantitățile preluate în termenul prevăzut la alineatul (2) primul paragraf din prezentul articol. În cazurile de forță majoră prevăzute la alineatul (2) paragraful al doilea, organismul de intervenție ia măsurile pe care le consideră necesare, ținând seama de circumstanțele invocate.”